เปิดตัว AIChest4all ปัญญาประดิษฐ์คัดกรองวัณโรค มะเร็งปอด หัวใจเต้นผิดปกติ และโรคทรวงอก มีความแม่นยำสูง รู้ผลเร็วเพียงไม่กี่วินาที
เปิดตัว AIChest4all ปัญญาประดิษฐ์คัดกรองวัณโรค มะเร็งปอด หัวใจเต้นผิดปกติ และโรคทรวงอก มีความแม่นยำสูง รู้ผลเร็วเพียงไม่กี่วินาที รศ.ดร.จาตุรงค์ ตันติบัณฑิต หัวหน้าคัสเตอร์ศูนย์แห่งความเป็นเลิศทางวิชาการ มหาวิทยาลัยธรรมศาสตร์ กล่าวว่า ตนเองและคณะร่วมมือกับกรมการแพทย์ กระทรวงสาธารณสุข ใช้เวลา 1 ปี พัฒนา AIChest4all โปรแกรมซอฟต์แวร์ปัญญาประดิษฐ์ช่วยตรวจคัดกรองวัณโรค มะเร็งปอด หัวใจผิดปกติและโรคทรวงอกอื่นๆ จากภาพถ่ายเอกซเรย์ โดยเวลา 1 ปี รวบรวมภาพถ่ายเอกซเรย์ทรวงอกของคนไทยกว่า 20,000 ภาพ ซึ่งแต่ละภาพต้องใช้รังสีแพทย์ 3 คน ช่วยกันวินิจฉัยหาก 2 ใน 3 เห็นตรงกันก็บันทึกข้อมูลให้ AI จดจำและพัฒนาการวิเคราะห์ข้อมูลสุขภาพ จนมีความแม่นยำในการวิเคราะห์วัณโรคอยู่ที่ ร้อยละ 93 มะเร็งปอด ร้อยละ 94 หัวใจเต้นผิดปกติ ร้อยละ 80 และความผิดปกติอื่นๆ ภายในทรวงอก ร้อยละ 80 แถมวินิจฉัยได้เร็วจากต้องอ่านค่าบอกความผิดปกติอย่างเร็ว 5 นาที เหลือเพียงไม่กี่วินาที เทคโนโลยีนี้คณะผู้วิจัย ยินดีมอบให้โรงพยาบาลรัฐทั่วประเทศที่สนใจ สามารถนำไปใช้ได้ฟรี ขอแค่มีคอมพิวเตอร์ แรมอย่างน้อย 5 Gb ฮาร์ดดิสก์ 1 Tb และมีอินเทอร์เน็ตก็เพียงพอต่อการลงซอฟแวร์นี้แล้ว ถือเป็นการขยายโอกาสให้ประชาชนทั่วประเทศสามารถเข้าถึงการคัดกรองวัณโรค มะเร็งปอด หัวใจผิดปกติ และโรคทรวงอกอื่นๆ ที่รวดเร็ว แม่นยำ ได้มากขึ้นโดยเฉพาะโรงพยาบาลชุมชน ที่ประสบปัญหาขาดแคลนรังสีแพทย์